Document ID: 32009R0218

32009R0218
L 087/70
SLUŽBENI LIST EUROPSKE UNIJE
UREDBA (EZ) br. 218/2009 EUROPSKOG PARLAMENTA I VIJEĆA
od 11. ožujka 2009.
o podnošenju statističkih podataka o nominalnom ulovu država članica koje obavljaju ribolov u sjeveroistočnom Atlantiku (preinačena)
(Tekst značajan za EGP)
EUROPSKI PARLAMENT I VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 285. stavak 1.,
uzimajući u obzir prijedlog Komisije,
uzimajući u obzir mišljenje Odbora za statistički program,
u skladu s postupkom utvrđenim u članku 251. Ugovora (1),
budući da:
(1)
Uredba Vijeća (EEZ) br. 3880/91 od 17. prosinca 1991. o podnošenju statističkih podataka o nominalnom ulovu država članica koje obavljaju ribolov u sjeveroistočnom Atlantiku (2) nekoliko je puta bitno izmijenjena (3). Budući da su potrebne daljnje izmjene, potrebno ju je radi jasnoće preinačiti.
(2)
Upravljanje ribolovnim resursima Zajednice zahtijeva točnu i pravovremenu statistiku o ulovu plovila država članica koje obavljaju ribolov u sjeveroistočnom Atlantiku.
(3)
Konvencijom o budućoj multilateralnoj suradnji u ribarstvu sjeveroistočnog Atlantika, odobrenom Odlukom Vijeća 81/608/EEZ (4) te kojom se uspostavlja Komisija za ribarstvo na sjeveroistočnom Atlantiku, od Zajednice se zahtijeva da Komisiji dostavi raspoložive statističke podatke koje ona može zahtijevati.
(4)
Raspoloživost statističkih podataka o aktivnostima ribarske flote Zajednice poboljšat će savjet primljen od Međunarodnog vijeća za istraživanje mora na temelju Sporazuma o suradnji između navedene organizacije i Zajednice (5).
(5)
Konvencijom o očuvanju lososa u sjevernom Atlantskom oceanu, odobrenom Odlukom Vijeća 82/886/EEZ (6) te kojom se uspostavlja Organizacija za očuvanje sjevernoatlantskoga lososa (Nasco), od Zajednice se zahtijeva da Nasco-u dostavi raspoložive statističke podatke koje isti može zahtijevati.
(6)
Nekoliko država članica zatražilo je dostavljanje podataka u različitom obliku ili na različitom mediju od onog koji je naveden u Prilogu IV. (istovjetno upitnicima Statlant).
(7)
Postoji potreba za potpunijim definicijama i opisima koji se koriste u statistici ribarstva i upravljanju ribarstvom sjeveroistočnog Atlantika.
(8)
Mjere potrebne za provedbu ove Uredbe treba donijeti u skladu s Odlukom Vijeća 1999/468/EZ od 28. lipnja 1999. o utvrđivanju postupaka za izvršavanje provedbenih ovlasti dodijeljenih Komisiji (7).
(9)
Posebno bi Komisiju trebalo ovlastiti za prilagodbu popisa vrsta i statističkih ribolovnih područja, opisa tih ribolovnih područja te dozvoljenog stupnja agregiranih podataka. Budući da su te mjere općenitog opsega i namijenjene izmjeni elemenata ove Uredbe koji nisu ključni, potrebno ih je donijeti u skladu s regulatornim postupkom s kontrolom iz članka 5.a Odluke 1999/468/EZ,
DONIJELI SU OVU UREDBU:
Članak 1.
Svaka država članica Komisiji dostavlja podatke o ulovima s plovilima koja su registrirana u državi članici ili plove pod zastavom te države članice a obavljaju ribolov u sjeveroistočnom Atlantiku.
Podaci o nominalnom ulovu uključuju sve proizvode ribarstva iskrcane ili prekrcane na moru bez obzira u kojem obliku, ali isključuju količine koje odmah po ulovu završe u moru, koje se konzumiraju na plovilu ili se na plovilu koriste kao mamci. Proizvodnja akvakulture je isključena. Podaci se evidentiraju u iznosu najbliže tone žive vage koji se dobije na temelju podataka kod iskrcaja ili prekrcaja.
Članak 2.
1. Podaci koje se dostavljaju odnose se na nominalne ulove za svaku vrstu navedenu u Prilogu I. u svakom od statističkih ribolovnih područja koji su navedeni u Prilogu II. te utvrđeni u Prilogu III.
2. Podaci za svaku kalendarsku godinu trebaju se dostaviti unutar šest mjeseci od kraja godine. Nije potrebno dostaviti podatke za kombinacije vrsta/ribolovnih područja u kojima nije bio zabilježen ulov u godišnjem razdoblju za podnošenje. Podatke o manje važnim vrstama koje su ulovila plovila države članice ne treba pojedinačno navoditi kod dostavljanja podataka, ali ih se može uključiti u agregirani oblik pod uvjetom da težina tako zabilježenih proizvoda ne premašuje 10 % masenog udjela ukupnog ulova u toj državi članici u tome mjesecu.
3. Komisija može izmijeniti popise vrsta i statističkih ribolovnih područja, opise tih ribolovnih područja kao i dozvoljeni stupanj agregiranih podataka.
Te se mjere, namijenjene izmjeni elemenata ove Uredbe koji nisu ključni, trebaju donijeti u skladu s regulatornim postupkom s kontrolom iz članka 5. stavka 2.
Članak 3.
Osim ako je to odredbama donesenim na temelju zajedničke ribarstvene politike drukčije uvjetovano, dozvoljava se državi članici uporaba tehnika uzorkovanja za dobivanje podataka o ulovu za one dijelove ribarske flote za koje bi potpuna pokrivenost podatka uključivala prekomjernu primjenu upravnih postupaka. U izvješće koje se dostavlja u skladu s člankom 6. stavkom 1., država članica mora uključiti detalje o postupcima uzorkovanja zajedno s detaljima o udjelu ukupnih podataka koji su dobiveni pomoću takvih tehnika.
Članak 4.
Države članice ispunjavaju svoje obveze prema Komisiji u skladu s člancima 1. i 2. dostavljanjem podataka na magnetnom mediju, čiji se format nalazi u Prilogu IV.
Države članice mogu dostaviti podatke u formatu koji je detaljno opisan u Prilogu V.
Uz prethodnu suglasnost Komisije, države članice mogu dostaviti podatke u drugačijem obliku ili na drugačijem mediju.
Članak 5.
1. Komisiji pomaže Stalni odbor za poljoprivrednu statistiku, uspostavljen Odlukom Vijeća 72/279/EEZ (8), dalje u tekstu „Odbor”.
2. Kod upućivanja na ovaj stavak primjenjuje se članak 5.a stavci 1. do 4. i članak 7. Odluke 1999/468/EZ, vodeći pritom računa o odredbama njezinog članka 8.
Članak 6.
1. Države članice trebaju dostaviti Komisiji do 1. siječnja 1993. godine detaljno izviješće u kome opisuju kako su došle do podataka o ulovu i navode stupanj reprezentativnosti i pouzdanosti tih podataka. Komisija, u suradnji s državama članicama, sastavlja sažetak tih izviješća.
2. Države članice obavješćuju Komisiju o svim preinakama podataka iz stavka 1. u roku od tri mjeseca od njihovog uvođenja.
3. Metodološka izvješća, raspoloživost podataka i pouzdanost podataka iz stavka 1. i druga relevantna pitanja vezana uz primjenu ove Uredbe pregledavaju se jednom godišnje u okviru nadležne Radne skupine Odbora.
Članak 7.
1. Ovime se stavlja izvan snage Uredba (EEZ) br. 3880/91.
2. Upućivanja na Uredbu stavljenu izvan snage smatraju se upućivanjima na ovu Uredbu i čitaju se u skladu s korelacijskom tablicom iz Priloga VII.
Članak 8.
Ova Odluka stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Strasbourgu 11. ožujka 2009.

Labels: 18
15
6
20